ນາຍົກ ອີຣັກ ປະກາດວ່າ ຈະຕໍ່ສູ້ ເພື່ອຍາດເອົາ ຕຳແໜ່ງ ເປັນ ສະໄໝທີ 3 (ວີດີໂອ)
ນາຍົກລັດຖະມົນຕີ Nouri al-Maliki ປະຕິຍານວ່າ ຈະຕໍ່ສູ້ ເພື່ອຍາດເອົາຕຳແໜ່ງ ເປັນສະໄໝທີ 3 ທັງໆທີ່ ໄດ້ມີຄວາມກົດດັນຫຼາຍຂຶ້ນ ໃຫ້ທ່ານອອກ.
ນາຍົກລັດຖະມົນຕີອີຣັກ ທ່ານ Nouri al-Maliki ປະຕິຍານວ່າ ຈະຕໍ່ສູ້ເພື່ອເຂົ້າຮັບຕຳແໜ່ງເປັນສະໄໝທີ 3 ທັງໆທີ່ໄດ້ມີຄວາມ ກົດດັນຫຼາຍຂຶ້ນ ໃຫ້ທ່ານລົງຈາກຕຳແໜ່ງດັ່ງກ່າວ ໃນຖະແຫຼງການສະບັບນຶ່ງທີ່ມີການອອກອ່ານອອກອາກາດໂດຍ ຜູ້ປະກາດຂ່າວຂອງໂທລະພາບທາງການອີຣັກ ໃນວັນສຸກວານນີ້ ທ່ານ Maliki ກ່າວວ່າ ທ່ານຈະບໍ່ຍອມຢຸດເຊົາເດັດຂາດ ໃນການ ສະໝັກ ເຂົ້າກຳຕຳແໜ່ງ ນາຍົກລັດຖະມົນຕີ ທ່ານປະຕິຍານວ່າ ຈະຢູ່ໃນຕຳແໜ່ງຕໍ່ໄປ ຈົນກວ່າກຸ່ມອິສລາມຫົວຮຸນແຮງ ທີ່ໄດ້ເຂົ້າ ຍຶດເອົາສ່ວນໃຫຍ່ຂອງປະເທດແລ້ວນັ້ນ ໄດ້ຮັບການປະລາໄຊ ບັນດາພັກ ສາສະໜານິກາຍຊີໄອທ໌ ທີ່ເປັນພັນທະມິດ ຂອງທ່ານ Maliki ໄດ້ຊະນະການ ເລືອກຕັ້ງສະພາແຫ່ງຊາດໃນເດືອນເມສາຜ່ານມາ ໃນເວລານັ້ນ ທ່ານແມ່ນເປັນໂຕເກງ ທີ່ຈະໄດ້ຊະນະຕຳແໜ່ງເປັນສະໄໝທີ 3 ແຕ່ຫຼັງຈາກນັ້ນ ພວກຫົວຮຸນແຮງອິສລາມຊຸນນີ່ ໄດ້ເຂົ້າຍຶດເອົາບໍລິເວນສ່ວນໃຫຍ່ ໃນພາກເໜືອແລະພາກຕາເວັນຕົກຂອງປະເທດ ຊຶ່ງ ໄດ້ແກ່ດຶງເອົາອີຣັກໃຫ້ກ້າວເຂົ້າສູ່ວິກິດການ ສະພາແຫ່ງຊາດອີຣັກໄດ້ປະຊຸມກັນໃນຕົ້ນອາທິດນີ້ ແຕ່ບໍ່ສາມາດຕົກລົງກັນໄດ້ ກ່ຽວກັບ ການແຕ່ງຕັ້ງນາຍົກລັດຖະມົນຕີ ເພື່ອສ້າງຄວາມປຸ້ມລຸມສາມັກຄີ ໃຫ້ແກ່ປະເທດ ທີ່ແບ່ງ ແຍກດ້ວຍຊົນຊາດຊົນເຜົ່າແລະສາສະໜານັ້ນ Ayatollah Ali al-Sistani ນັກບວດສາສະໜາຊີໄອທ໌ ທີ່ສຳຄັນສຸດໃນອີຣັກ ກ່າວໃນມື້ ວັນສຸກວານນີ້ວ່າ ຄວາມບໍ່ສາມາດໃນການສ້າງຕັ້ງລັດຖະບານຊຸດໃໝ່ໄດ້ຢ່າງໄວວາຂອງ ສະພາແຫ່ງຊາດນັ້ນ ແມ່ນເປັນຄວາມລົ້ມແຫຼວທີ່ໜ້າເສຍໃຈ